Diari Oficial de la Generalitat Valenciana


Sumari del DOGV 9605, del 29-05-2023 (2023/5825)

ORDRE 12/2023, de 24 de maig, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions públiques en règim de concurrència competitiva, destinades a l'adquisició d'instruments musicals.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9605

Data del DOGV
:   29-05-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/5825

CVE
:   FPGK-E-7697-8381

Data del document
:   24-05-2023

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

ORDRE 12/2023, de 24 de maig, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions públiques en règim de concurrència competitiva, destinades a l'adquisició d'instruments musicals. [2023/5825]  
Índex  
Preàmbul  
Article 1. Objecte, finalitat i àmbit d'aplicació de les ajudes  
Article 2. Entitats beneficiàries  
Article 3. Obligacions de les entitats beneficiàries  
Article 4. Procediment de concessió  
Article 5. Forma i termini de presentació de sol·licituds  
Article 6. Instrucció i avaluació  
Article 7. Reformulació de sol·licituds  
Article 8. Resolució  
Article 9. Modificació de la resolució  
Article 10. Termini i forma de justificació  
Article 11. Despeses subvencionables  
Article 12. Pagament i garanties  
Article 13. Concurrència i compatibilitat de subvencions  
Article 14. Pla de control  
Article 15. Criteris d'atorgament  
Article 16. Import de les ajudes  
Article 17. Notificació i comunicació a la Comissió Europea  
Article 18. Infraccions i sancions  
Disposició addicional única. No-incidència pressupostària  
Disposició final. Entrada en vigor  
  
  
PREÀMBUL  
  
L'apartat primer de l'article 44 de la Constitució disposa que els poders públics promouran i tutelaran l'accés a la cultura, a la qual tots tenen dret. Aquest mandat constitucional vincula tots els poders constituïts dins del marc de les seues competències respectives.  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en l'article 49.1. 4a estableix la competència exclusiva de la Generalitat en matèria de cultura.  
L'Institut Valencià de Cultura (d'ara en avant IVC) és una entitat de dret públic de la Generalitat de les incloses en l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant LHIS), adscrita a la Conselleria d'Educació, Cultura i Esport, amb competències en matèries culturals. Té entre les seues competències, impulsar i donar suport als nous formats, tendències i continguts culturals per al desenvolupament d'aquests a la Comunitat Valenciana; la convocatòria i gestió de subvencions, ajudes i incentius de les diferents matèries culturals en les quals és competent, i fomentar l'ocupació i ocupabilitat en els sectors culturals, segons disposa l'article 2, punt 2, lletres g), l) i n) del Decret 5/2013, de 4 de gener, que aprova el Reglament d'organització i funcionament de l'IVC, modificat, a aquest efecte, pel Decret 141/2014, de 5 de setembre, del Consell.  
Un dels instruments essencials sobre els quals descansa la política cultural és el de les subvencions públiques. En el cas de les subvencions culturals la importància d'aquestes consisteix, des de la perspectiva quantitativa, en el pes rellevant que aquesta despesa té en les assignacions pressupostàries anuals de l'IVC i, per una altra part, en la significació, cada vegada més elevada, que han adquirit els sectors culturals com una activitat econòmica. D'altra banda, des de la perspectiva qualitativa, és un fet diferencial la gran diversitat de manifestacions en les quals es projecta l'activitat cultural i a les quals es dirigeixen els recursos públics.  
L'Ordre 19/2022, de 7 d'abril, de la Conselleria d'Educació, Cultura i Esport, deroga el fins aleshores marc jurídic vigent, l'Ordre 8/2020 d'11 de juny, que reunia les diferents matèries culturals integrades en l'IVC. Per tant, en compliment de les disposicions derivades de la Llei 38/2003, de 17 de novembre, general de subvencions (d'ara en avant LGS); del Reial decret 887/2006, de 21 de juliol, que va aprovar el Reglament de la Llei general de subvencions (d'ara en avant RLGS), i en atenció al que es disposa en els articles 159 i següents de l'LHIS, ara resulta necessària una nova ordre de bases reguladores para la concessió de subvencions públiques en règim de concurrència competitiva destinades a l'adquisició d'instruments musicals. S'elabora una regulació específica, diferenciada de la de la resta de subvencions concedides per l'IVC en matèria cultural, responent a l'objectiu d'atendre degudament el volum considerable de recursos financers que es canalitzen a través de subvencions culturals de concurrència competitiva i a la particularitat d'aquestes subvencions respecte a altres de les concedides per l'IVC per al món de la cultura i, concretament, per al sector de la música. No obstant això, l'evolució del sector cultural no es produeix a un ritme uniforme, i a conseqüència de la consolidació de determinades activitats, es produeix una necessitat constant de canvis en una part d'una norma genèrica que, referida específicament a l'adquisició d'instruments, no seria de cap manera precisa. A això s'uneix la conveniència d'ajustar les disposicions que han dificultat l'adaptació idònia d'aquestes ajudes a la realitat a què es destinen.  
  
Per tant, aquesta ordre constitueix un dels instruments legals de què disposa l'IVC per a dur a terme la seua activitat de foment del sector de la música, a través de la concessió d'ajudes públiques. Aquesta tècnica jurídica està sotmesa a la legislació de subvencions.  
Tot això en un marc de respecte i suport als valors i drets personals i socials com l'ús del valencià, la responsabilitat social, la igualtat i l'associacionisme; fonaments cívics del progrés econòmic i cultural de la Comunitat Valenciana.  
D'aquesta manera, s'actualitza i millora el marc homogeni al qual s'atenen les diverses línies de subvenció dels sectors culturals, d'acord amb el Pla normatiu de la Generalitat en el qual està inclosa aquesta disposició i amb el Pla estratègic de la Conselleria d'Educació, Cultura i Esport 2020-2023, aprovat per la Resolució de 23 de març del conseller d'Educació, Cultura i Esport (DOGV 8783, 07.04.2020), les línies del qual es desenvoluparan i concretaran en les convocatòries respectives.  
  
En la tramitació d'aquesta norma s'han respectat els principis de bona regulació recollits en l'article 129 de la Llei 39/2015, d'1 d'octubre, del procediment administratiu comú de les administracions públiques (d'ara en avant LPAC): principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és ampliar la gestió de subvencions a diferents manifestacions culturals, així com els principis d'objectivitat, igualtat i no-discriminació.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen aconseguir.  
El principi de seguretat jurídica també es compleix, ja que la norma s'ha elaborat de manera coherent amb la resta de l'ordenament jurídic, estatal i de la Unió Europea, amb la intenció de mantindre un marc normatiu estable, predictible, integrat i clar.  
També ha quedat garantit el principi de transparència amb la publicació oficial del projecte normatiu en la pàgina web de l'IVC, a fi que puga ser conegut per la ciutadania, habilitant la possibilitat de formular-hi suggeriments per part de qualsevol ciutadà.  
  
Així mateix, s'han seguit les regles de procediment per a l'elaboració dels reglaments autonòmics contingudes en l'article 43 de la Llei 5/1983, de 30 de desembre, del Consell.  
Finalment, en aplicació del principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
L'LHIS estableix en l'article 160.2 que la competència per a aprovar mitjançant una ordre les bases reguladores de la concessió de subvencions oportunes correspon a la persona titular de la conselleria competent, també en l'àmbit dels organismes públics vinculats o dependents, com és el cas de l'IVC.  
Per tot això i de conformitat amb el que es disposa en l'LGS, en l'RLGS, en l'LHIS; d'acord amb la proposta del director general de l'IVC, i fent ús de les facultats que em confereixen l'article 28 de la Llei 5/1983, de 30 de desembre, del Consell; a la vista del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; en virtut del nomenament contingut en el Decret 12/2022, de 14 de maig, del president de la Generalitat; una vegada complits el tràmit d'audiència i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, després d'haver informat sobre aquesta ordre prèviament l'Advocacia de la Generalitat i la Intervenció Delegada,  
  
  
ORDENE  
  
Article 1. Objecte, finalitat i àmbit d'aplicació de les ajudes  
1. Aquesta ordre estableix les bases reguladores de les subvencions que concedisca l'IVC, en règim de concurrència competitiva, a càrrec dels crèdits del seu pressupost, que tinguen per objecte l'adquisició d'instruments musicals amb el fi últim de millorar la dotació de les associacions musicals de la Comunitat Valenciana, i enriquir així l'oferta musical i la formació de qualitat dels músics valencians.  
  
2. Es podran subvencionar despeses corresponents a adquisicions que es facen durant el període que establisca cada resolució de convocatòria i que, amb caràcter general, no serà superior a dotze mesos.  
3. Les convocatòries podran iniciar-se, de manera anticipada, en l'exercici anterior al de la concessió, si s'indica la quantia estimada de la disponibilitat pressupostària i s'inclou en l'articulat que la concessió de les ajudes quedarà condicionada a l'existència de consignació en el pressupost anual corresponent.  
  
Article 2. Entitats beneficiàries  
1. Amb caràcter general, podran ser beneficiàries d'aquestes ajudes les associacions sense ànim de lucre i fundacions, degudament inscrites en el registre corresponent, dedicades a la promoció, difusió i pràctica de la música, que es troben en la situació que fonamenta la concessió de la subvenció i que complisquen els requisits establits en l'LGS, així com en l'RLGS i en l'LHIS.  
2. Així, podran ser beneficiàries les associacions musicals de la Comunitat Valenciana esmentades en el paràgraf anterior que exercisquen la seua activitat de manera professional i que hagen adquirit o pretenguen adquirir instruments musicals durant el període de cada convocatòria, sempre que complisquen els requisits següents:  
a) Que, en el moment de la finalització del termini de presentació de sol·licituds figuren inscrites en el registre que legalment corresponga com a associacions o fundacions sense ànim de lucre, la finalitat de les quals siga la divulgació i promoció cultural de la música.  
b) Que el domicili social estiga radicat en l'àmbit territorial de la Comunitat Valenciana.  
c) Que formen part, com a entitat associada, de la Federació de Societats Musicals de la Comunitat Valenciana o bé que demostren l'existència i l'activitat d'una agrupació musical lligada a l'associació sol·licitant, almenys, durant els cinc anys anteriors a la data de sol·licitud de la convocatòria d'ajudes.  
L'acreditació de la condició de professional s'ha de realitzar mitjançant l'alta en l'Impost d'Activitats Econòmiques (IAE) o en el Cens d'empresaris, professionals i retenidors on conste la qualificació de l'activitat econòmica corresponent per a la qual se sol·licita la subvenció.  
  
3. No podran obtindre la condició de beneficiari les persones jurídiques en qui concórrega alguna de les prohibicions recollides en l'article 13 de l'LGS.  
La justificació per part de les entitats de no estar incurses en les prohibicions per a obtindre aquesta condició s'ha de realitzar mitjançant la presentació d'una declaració responsable davant l'IVC, i haurà de romandre en aquesta situació durant tot el procediment de tramitació de les ajudes, fins al pagament d'aquestes. Qualsevol circumstància que puga afectar aquesta declaració responsable al llarg de la duració del procediment de les ajudes, haurà de ser comunicada necessàriament a l'IVC tan prompte com es produïsca.  
Article 3. Obligacions de les entitats beneficiàries  
1. Seran obligacions de les entitats beneficiàries de les ajudes regulades en aquesta ordre:  
a) Realitzar l'adquisició que fonamenta la concessió de la subvenció, i executar el projecte subvencionable en l'exercici determinat en la convocatòria corresponent.  
b) Comunicar a l'IVC qualsevol eventualitat o modificació que puga afectar el desenvolupament de l'objecte de la subvenció. La realització de canvis substancials sense la comunicació prèvia i l'autorització subsegüent per part de l'IVC, podrà determinar la minoració o revocació de la subvenció.  
c) Justificar l'aplicació de la subvenció d'acord amb el que s'estableix en aquesta ordre i dins del termini que establisca cada convocatòria, i sotmetre's a les actuacions de comprovació i control financer que corresponen a la Intervenció General en relació amb les ajudes concedides, i al pla de control establit en l'article 14 d'aquesta ordre.  
  
Les entitats beneficiàries estaran obligades a justificar, com a mínim, el 90 % del cost (IVA exclòs) dels instruments que van fer constar en el seu projecte de sol·licitud. En cas contrari l'ajuda es minorarà proporcionalment, llevat que la quantitat justificada no arribe al 50 % del cost (IVA exclòs) indicat en el projecte de sol·licitud, i en aquest cas, la subvenció serà revocada.  
A aquest efecte els beneficiaris hauran de disposar dels llibres comptables, registres diligenciats i la resta de documents auditats com cal en els termes exigits per la legislació mercantil i sectorial aplicable a les entitats beneficiàries en cada cas.  
d) Donar la publicitat adequada, quan així escaiga, del caràcter públic del finançament de l'adquisició, d'acord amb el que es disposa en l'article 18, punt 4, de l'LGS i en les circumstàncies i condicions indicades per l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
Aquestes mesures consistiran en la inclusió dels logotips institucionals de l'IVC, d'acord amb les normes d'identitat corporativa d'aquesta entitat, en la pàgina web de les entitats beneficiàries o, si hi manca, en els seus mitjans de comunicació públics.  
e) Comunicar per escrit la renúncia a l'ajuda concedida, quan no siga possible realitzar l'adquisició per a la qual haja sigut concedida o quan no puga complir les condicions recollides en aquesta ordre i en l'article 14 de la LGS.  
f) Participar en aquelles activitats de foment, difusió o promoció cultural organitzades per la Generalitat relacionades amb les adquisicions subvencionades en les quals siguen requerides per a això les entitats beneficiàries, i autoritzar-ne la difusió a través de la pàgina web de l'IVC.  
g) Procedir al reintegrament dels fons percebuts en els supòsits previstos en l'article 37 de l'LGS, i d'acord amb el que estableix l'article 172 de l'LHIS.  
h) Trobar-se al corrent en el compliment de les obligacions tributàries i enfront de la Seguretat Social en els termes establits per l'LGS i l'RLGS, i haurà d'acreditar aquest punt amb anterioritat a dictar-se la proposta de resolució de concessió de la convocatòria, així com en els processos de justificació de l'ajuda concedida. El compliment d'aquestes obligacions podrà verificar-lo l'òrgan instructor sempre que es complisca l'article 28.2 de l'LPAC i l'article 95 k) de la Llei general tributària. Els sol·licitants que no ho autoritzen de manera expressa o s'hi oposen, respectivament, hauran d'aportar la documentació acreditativa que corresponga.  
i) Totes les altres obligacions que establisca l'article 14 de l'LGS i la resta de normativa que resulte aplicable en la disposició de fons públics.  
2. A més d'aquestes obligacions de caràcter general, les entitats beneficiàries hauran de:  
a) Acreditar la recepció dels instruments adquirits, objecte de la subvenció.  
b) Declarar responsablement el compromís de no transmetre a títol onerós ni gratuït, ni cedir, durant la seua vida musical, els instruments adquirits amb la subvenció.  
  
Article 4. Procediment de concessió  
1. El procediment de concessió s'iniciarà d'ofici mitjançant convocatòria pública aprovada per l'òrgan competent, que serà publicada en el Diari Oficial de la Generalitat Valenciana.  
2. El contingut de les convocatòries s'ajustarà al que es disposa en l'article 166 de l'LHIS.  
3. De conformitat amb l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat, excepcionalment, la convocatòria podrà fixar, a més de la quantia total màxima dins dels crèdits disponibles, una quantia addicional l'aplicació de la qual a la concessió de subvencions no requerirà una nova convocatòria.  
Article 5. Forma i termini de presentació de sol·licituds  
1. Una vegada publicada la convocatòria, les entitats interessades que desitgen sol·licitar la subvenció hauran de dirigir a l'IVC la documentació corresponent, en els models normalitzats que s'establisquen en cada convocatòria. Per a això hauran d'utilitzar la via telemàtica, a través del registre de la seu electrònica accessible des de la web de l'IVC, per la qual cosa l'entitat sol·licitant o el representant legal hauran de disposar de qualsevol dels certificats o signatures electròniques que admeta l'aplicació de registre.  
2. La documentació de sol·licitud haurà de signar-se electrònicament, abans de la presentació, per la persona que tinga la capacitat de representació de l'entitat sol·licitant.  
A més d'això, la presentació per mitjans electrònics en qualsevol dels registres previstos, també haurà de realitzar-se per qui tinga la dita capacitat de representació.  
Les sol·licituds es consideraran efectivament presentades, a l'efecte de la comprovació i còmput de terminis, en el moment en el qual l'entitat sol·licitant obtinga el justificant de presentació que genere el registre electrònic que s'establisca en la convocatòria corresponent.  
  
En cap cas seran vàlids els documents als quals s'haja d'accedir mitjançant enllaços o adreces web, corresponents a portals o pàgines web, aplicacions o plataformes d'emmagatzematge digital, o a serveis d'allotjament d'arxius, de manera que aquests documents es consideraran no presentats.  
3. El termini de presentació de sol·licituds serà el que s'establisca en cada convocatòria, i no podrà ser inferior a 10 dies hàbils comptadors des de l'endemà de la publicació de la convocatòria respectiva en el Diari Oficial de la Generalitat Valenciana. L'incompliment d'aquest termini donarà lloc a la no admissió de la sol·licitud.  
4. Si la sol·licitud no reunira els requisits que assenyalen els articles 66 i 67 de l'LPAC o altres exigits per la legislació específica aplicable, es requerirà a l'interessat perquè en un termini de deu dies esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos per l'article 21.  
  
Tot això sense perjudici del que dispose cada convocatòria respecte de la documentació de presentació obligada per part de les entitats sol·licitants i aquella que les propostes com a beneficiàries hagen d'acreditar abans de resoldre la concessió de les ajudes.  
5. L'IVC cursarà les notificacions electrònicament a través de l'adreça electrònica habilitada de l'entitat sol·licitant o, si hi manca, a través de la carpeta ciutadana del representant legal d'aquesta.  
  
Les notificacions es consideraran practicades o rebutjades en els termes que s'assenyalen en els articles 40, 41 i 43 de la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En aquest sentit, si transcorren 10 dies naturals sense que s'accedisca al seu contingut, es considerarà que la notificació ha sigut rebutjada i que s'ha realitzat el tràmit de la notificació.  
6. No serà preceptiu presentar de nou aquells documents que ja van ser aportats davant l'administració actuant i sobre els quals no s'hagen produït modificacions, sempre que es faça constar la data i l'òrgan o dependència en què van ser presentats i no hagen transcorregut més de quatre anys des que es van presentar. En els supòsits d'impossibilitat material d'obtindre aquesta documentació, l'òrgan instructor podrà requerir-ne a l'interessat la presentació.  
7. Sense perjudici de l'anterior, la convocatòria podrà preveure que els requeriments individuals d'esmena siguen substituïts per la publicació en la web de l'IVC de la llista completa de les sol·licituds, en què s'indique aquelles que estan completes, les incompletes, assenyalant la documentació que falta aportar o esmenar, i les no admeses a tràmit, i aquesta publicació tindrà el caràcter de notificació a l'efecte de computar el termini per a esmenar o completar la sol·licitud presentada.  
  
8. Les dades de caràcter personal contingudes en la sol·licitud i, en general, les que resulten del procediment, podran ser incloses en un fitxer per al tractament per l'IVC com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Les persones sol·licitants podran exercir els drets d'accés, rectificació, cancel·lació i oposició, tot això de conformitat amb el que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals. Es pot consultar la política completa de privacitat de l'IVC en l'adreça següent: http://ivc.gva.es/es/ivc/quienes-somos-ivc/aviso-legal/politica-de-privacidad.  
9. La presentació de la sol·licitud implicarà l'acceptació per part de la persona sol·licitant d'aquestes bases i d'aquelles obligacions i altres condicions que concreten les convocatòries respectives.  
  
  
Article 6. Instrucció i avaluació  
1. L'òrgan competent per a l'ordenació i instrucció del procediment de concessió de les ajudes és el Servei d'Ajudes de la direcció general de l'IVC que, en qualsevol moment del procediment, podrà, d'ofici, acordar totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
L'aportació de documents i la realització d'al·legacions durant la tramitació del procediment, una vegada iniciat aquest, s'haurà de realitzar de manera telemàtica a través de la seu electrònica de l'IVC, accedint al servei digital d'aportació de document a procediments en tràmit. S'haurà de concretar la convocatòria i modalitat a la qual es presenta i en la descripció fer-se referència a l'expedient corresponent.  
Una vegada finalitzat el termini de presentació de sol·licituds es podrà fer pública, de la manera en què es determine en cada convocatòria, una llista provisional de sol·licituds admeses i excloses, així com els motius de l'exclusió, en cada cas.  
2. L'avaluació serà duta a terme per una comissió tècnica de valoració. La composició d'aquesta s'ajustarà al principi de presència equilibrada de dones i homes que estableix l'article 54 de la Llei orgànica 3/2007, de 22 de març, per a la igualtat efectiva d'homes i dones, tal com es detalla a continuació.  
3. Aquesta comissió estarà presidida pel director general de l'IVC o la persona en qui delegue i formada per cinc vocals, entre els quals estarà: el cap del Servei d'Ajudes de l'IVC o la persona en qui delegue, una persona en representació de la Federació de Societats Musicals de la Comunitat Valenciana, a proposta d'aquesta i nomenada per l'òrgan competent, i tres experts en la matèria, independents i de qualificació professional provada, tots ells nomenats per l'òrgan competent.  
  
La persona que exercisca la secretaria de la comissió, que actuarà amb veu i sense vot, haurà d'ocupar un lloc tècnic o administratiu en l'IVC.  
De conformitat amb l'article 21.3 de la Llei 40/2015, d'1 d'octubre, de règim jurídic del sector públic (d'ara en avant LRJSP), en la comissió tècnica de valoració podran participar experts que, pels seus coneixements específics, puguen valorar determinats aspectes dels projectes presentats, i assessorar els membres de la comissió sobre aquests. En les diferents convocatòries es podran especificar els perfils professionals d'aquests experts.  
4. La comissió tècnica de valoració, a la vista de les sol·licituds presentades i després de l'estudi dels projectes respectius d'adquisició per als quals es sol·licita ajuda, emetrà un informe que quedarà reflectit en l'acta corresponent, en la qual es concretarà el resultat de l'avaluació, d'acord amb els criteris de valoració recollits en aquesta ordre, així com la prelació de les sol·licituds presentades, i indicarà aquells sol·licitants que es proposen provisionalment com a beneficiaris.  
  
Les actes de la comissió tècnica de valoració es publicaran en la web de l'IVC.  
5. En tot el que no s'estableix expressament en aquestes bases o en la convocatòria, el funcionament de les comissions tècniques de valoració es regirà pel que s'estableix en els articles 15 i següents de l'LRJSP.  
Els membres d'aquestes comissions estaran subjectes a les causes d'abstenció i recusació recollides en la norma esmentada.  
6. L'òrgan instructor, a la vista de l'expedient i de l'acta de la comissió tècnica de valoració, efectuarà la proposta de resolució provisional, motivada com cal, que es publicarà en la web de l'IVC en la forma que determine cada convocatòria, i concedirà un termini mínim de deu dies hàbils per a presentar al·legacions. Una vegada transcorregut aquest, emetrà un informe en el qual conste que de la informació que figura en poder seu es desprén que les entitats beneficiàries compleixen tots els requisits necessaris per a accedir a les subvencions.  
  
Article 7. Reformulació de sol·licituds  
1. Quan en la proposta de resolució l'import de la subvenció siga inferior al que figura en la sol·licitud presentada es podrà instar la persona beneficiària a la reformulació de la sol·licitud durant el termini d'al·legacions a què es refereix l'article 6.7 d'aquesta ordre amb la finalitat d'ajustar els compromisos i les condicions a la subvenció atorgada, i haurà d'identificar, d'entre les actuacions proposades, aquelles el compromís de les quals manté i que seran objecte de subvenció.  
2. En tot cas la reformulació de sol·licituds haurà de respectar l'objecte, les condicions i la finalitat de la subvenció i haurà de comptar amb la conformitat de l'òrgan concedent, i hauran de mantindre's els percentatges de finançament públic i de finançament a càrrec de l'IVC respecte al pressupost, en els termes exigits per la present ordre.  
  
Article 8. Resolució  
1. La resolució de concessió o de denegació correspondrà a la persona que exercisca la presidència de l'IVC.  
2. La resolució haurà de ser motivada d'acord amb el que s'estableix en aquesta ordre i el que dispose cada convocatòria, i fer al·lusió als criteris d'atorgament, determinar els projectes subvencionats i la quantia de l'ajuda. La resolució inclourà tant la concessió de les subvencions, com la desestimació i la no concessió, per desistiment, renúncia al dret o impossibilitat material sobrevinguda.  
  
3. La resolució del procediment, que posarà fi a la via administrativa, es dictarà i notificarà en el termini màxim de sis mesos a comptar des de la data de publicació de la convocatòria.  
En tot cas, la resolució esmentada haurà de publicar-se en el Diari Oficial de la Generalitat Valenciana, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques i en la pàgina web de l'IVC.  
En el cas contrari, els interessats estaran legitimats per a considerar-les desestimades per silenci administratiu negatiu, sense perjudici de l'obligació de l'IVC de resoldre expressament sobre el procediment, continguda en l'LPAC.  
L'IVC comunicarà a la Base de Dades Nacional de Subvencions (d'ara en avant, BDNS) la convocatòria de subvencions, així com les subvencions concedides de conformitat amb el que es disposa en l'article 20 de l'LGS.  
  
Article 9. Modificació de la resolució  
1. Tota alteració de les condicions tingudes en compte per a la concessió de les subvencions i l'obtenció concurrent de subvencions, ajudes, ingressos o recursos per a la mateixa finalitat, podrà donar lloc a la modificació de la resolució de concessió, d'acord amb el que s'estableix en l'article 19.4 de l'LGS.  
2. Les persones beneficiàries podran sol·licitar a l'òrgan concedent amb caràcter excepcional la modificació de la resolució de concessió quan apareguen circumstàncies imprevistes que alteren o dificulten l'execució de l'activitat o projecte subvencionable o quan siguen necessàries per al bon fi de l'actuació. La sol·licitud podrà ser autoritzada sempre que no s'altere l'objecte o la finalitat de la subvenció i no es danyen drets de tercers, i haurà de presentar-se abans que concloga el termini per a la realització de l'activitat.  
  
Article 10. Termini i forma de justificació  
1. L'entitat beneficiària està obligada a presentar la justificació del compliment de les condicions imposades i de la consecució dels objectius previstos en l'acte de concessió de la subvenció.  
2. La justificació ha d'adoptar la forma de compte justificatiu i haurà d'estar integrada per:  
a) Una memòria de l'activitat, justificativa del compliment de les condicions imposades en la concessió de la subvenció. En aquesta memòria s'hauran de fer constar de forma expressa els instruments realment adquirits i la correspondència d'aquests amb els detallats en el projecte d'adquisició presentat juntament amb la sol·licitud.  
b) Acreditació per part de l'entitat beneficiària de la recepció efectiva dels instruments adquirits objecte de la subvenció, amb indicació de la data.  
c) Determinació dels recursos econòmics propis de l'entitat destinats a l'adquisició subvencionada.  
d) Una relació classificada de les despeses generades per l'adquisició dels instruments objecte de la subvenció, amb la identificació del creditor i del document, l'import, la data d'emissió i, si escau, la data de pagament. S'hauran d'indicar també les possibles desviacions pressupostàries esdevingudes respecte al pressupost presentat en el projecte.  
e) Còpia de les factures corresponents que deixen constància de l'adquisició dels instruments i de la documentació acreditativa de la realització dels pagaments per qualsevol dels mitjans previstos en aquesta ordre.  
3. Les factures hauran de complir el que es disposa pel Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació (BOE 289, 01.12.2012) i la resta de normativa vigent.  
L'entitat beneficiària haurà de constar com a única destinatària en les factures i els altres documents acreditatius de despesa, i no s'admetran les factures emeses a entitats o persones interposades en nom de la beneficiària, ni els pagaments realitzats per aquestes entitats o persones que no siguen les beneficiàries.  
En el cas de justificació mitjançant transferència bancària s'hauran d'aportar les còpies dels resguards de les transferències realitzades. En el concepte de la transferència haurà de constar el nom del projecte. Igualment, l'òrgan gestor del procediment podrà requerir una còpia de l'extracte bancari del càrrec en el compte corresponent a l'operació justificada. Si una mateixa transferència engloba diverses factures, s'haurà d'aportar una relació detallada d'aquestes.  
Si la forma de pagament és un xec o pagaré, el document justificatiu consistirà en un justificant de recepció, signat i segellat pel proveïdor, en el qual ha d'especificar-se la factura o documentació justificativa de la despesa a la qual correspon el pagament i la data, el número i la data del xec o la data del venciment del pagaré, i davall de la signatura ha d'aparéixer el nom i NIF de la persona que firma; així com la còpia de l'extracte bancari del càrrec en compte corresponent a l'operació justificada.  
Totes les despeses superiors a 300 euros s'hauran de pagar mitjançant una transferència bancària, xec o pagaré. En cas de pagaments en efectiu, fins a 300 euros, el document justificatiu consistirà en un justificant de recepció, signat i segellat pel proveïdor, en el qual ha d'especificar-se la factura o documentació justificativa de la despesa a la qual correspon el pagament i la data, i davall de la signatura ha d'aparéixer el nom i NIF de la persona que firma.  
4. El termini màxim per a la presentació de la justificació, amb caràcter general, serà el 30 de novembre de cada exercici.  
5. Les entitats beneficiàries hauran de dirigir la documentació corresponent a la justificació a l'IVC, telemàticament a través del registre de la seu electrònica accessible des de la web de l'IVC, per a la qual cosa l'entitat beneficiària o el representant hauran de disposar de qualsevol dels certificats o de les signatures electròniques que admet aquesta aplicació.  
Tot el que s'assenyala en l'article 5.2 respecte a la forma de presentació de les sol·licituds és aplicable a la presentació de la documentació corresponent a la justificació.  
6. Les entitats beneficiàries estaran obligades a justificar, com a mínim, el 90 % del cost (IVA exclòs) dels instruments que van fer constar en el seu projecte de sol·licitud. En cas contrari l'ajuda es minorarà proporcionalment, llevat que la quantitat justificada no arribe al 50 % de cost (IVA exclòs) indicat en el projecte de sol·licitud, i en aquest cas, la subvenció serà revocada.  
7. Si una vegada vençut el termini de justificació no es presenta el compte justificatiu corresponent o aquest és insuficient, es considerarà incomplida l'obligació de justificar, amb les conseqüències establides en l'article 37 de l'LGS.  
8. En el cas que s'hagen subscrit contractes que tinguen un import igual o superior a 15.000 euros (IVA exclòs), s'haurà d'acreditar la sol·licitud d'almenys tres pressupostos de tres proveïdors diferents, amb caràcter previ a l'adquisició del compromís de prestació del servei o lliurament del bé, llevat que, per les característiques especials d'aquests, no existisca en el mercat més que una empresa proveïdora o subministradora, o que la despesa s'haja realitzat amb anterioritat a la concessió de la subvenció. Caldrà justificar l'elecció del proveïdor o, si escau, la impossibilitat de sol·licitar els tres pressupostos esmentats.  
  
9. L'entitat beneficiària haurà d'acreditar, mitjançant una declaració responsable, la veracitat del compte justificatiu i de tota la documentació aportada.  
  
Article 11. Despeses subvencionables  
1. Les despeses subvencionables es regiran pel que es disposa en l'article 31 de l'LGS i, en tot cas, han d'estar directament relacionades amb l'activitat subvencionada del projecte presentat de manera que, indubtablement, responguen a la naturalesa d'aquest.  
2. Es considerarà despesa realitzada la que haja sigut efectivament pagada amb anterioritat a la finalització del període de justificació.  
3. Queda expressament exclòs de l'objecte d'aquestes subvencions qualsevol tipus d'accessori, excepte els dels instruments de percussió.  
  
En cap cas es podran incloure tampoc com a objecte de la subvenció, les fundes i els cables dels instruments que no formen part de l'adquisició per a la qual se sol·licita l'ajuda. Ni tampoc faristols, cadires, altres cables, ni fungibles com embocadures, canyes, ni una altra classe de complements.  
  
Article 12. Pagament i garanties  
1. Una vegada verificat que la justificació de les ajudes per part de les entitats beneficiàries, presentada dins del termini i en la forma escaient, s'ajusta al que es disposa a aquest efecte en aquesta ordre de bases i en les diferents convocatòries, s'iniciaran els tràmits dirigits al pagament de les quanties corresponents.  
Aquest s'efectuarà mitjançant una transferència bancària, ateses les dades de domiciliació bancària aportades per cada beneficiari juntament amb la justificació.  
No obstant això, en virtut del que s'estableix en l'article 171.1 de l'LHIS, no podrà realitzar-se el pagament de la subvenció mentre que la persona beneficiària no es trobe al corrent en el compliment de les obligacions tributàries i enfront de la Seguretat Social o tinga la condició de subjecte deutor per resolució de procedència de reintegrament. Aquestes circumstàncies podran comportar la pèrdua del dret al cobrament de l'ajuda.  
2. Es podran realitzar abonaments a compte o pagaments anticipats de conformitat amb el que es disposa en l'article 171 de l'LHIS.  
3. Els abonaments a compte respondran al ritme d'execució de les accions subvencionades, i s'abonarà per una quantia equivalent a la justificació presentada, d'acord amb el que s'estableix en l'article 11 d'aquesta ordre i sempre que la naturalesa i les característiques de les activitats permeten aquest fraccionament a l'efecte del pagament.  
4. Els pagaments anticipats, de fins al 30 % de l'import anual de la subvenció concedida, exigiran l'aportació d'una garantia per part de la persona beneficiària que el sol·licite. Aquesta garantia consistirà en un aval emés per una entitat financera autoritzada per a operar a Espanya, que cobrisca la totalitat de la bestreta. L'aval tindrà una duració indefinida, i mantindrà la vigència fins que l'IVC, una vegada presentada l'auditoria del total de despeses per l'import d'aquesta anualitat, certifique l'extinció de l'obligació garantida i la cancel·lació de l'aval.  
No obstant l'anterior, no estaran obligades a constituir garantia les persones beneficiàries a les quals es refereix l'article 171.5 de l'LHIS.  
Article 13. Concurrència i compatibilitat de subvencions  
1. Les ajudes previstes en la present ordre són incompatibles amb la percepció d'altres subvencions, ajudes, ingressos o recursos destinats a la mateixa finalitat i procedents de qualssevol administracions o ens públics o privats, nacionals o internacionals.  
2. Els interessats només podran presentar una sol·licitud d'ajuda en cada convocatòria. En el cas que un mateix peticionari sol·licite més d'una ajuda, cap de les sol·licituds presentades serà admesa.  
  
Article 14. Pla de control  
1. De conformitat amb el que es disposa en l'LHIS, es determinen en les presents bases reguladores les accions que, en compliment d'aquesta normativa, s'estableixen per al control i la comprovació de l'efectiu compliment de les activitats subvencionades per les diferents convocatòries.  
2. Les mesures que es poden adoptar són consubstancials a la justificació de la subvenció, ja que es tradueixen en la mateixa revisió documental que es realitza per a la seua comprovació: verificació de les factures de compra i dels seus corresponents justificants de pagament. A més d'això, en la memòria presentada, també es deixa constància, de manera obligatòria, de la data de recepció dels instruments adquirits, objecte de l'ajuda.  
En aquest sentit, el pla de control es durà a terme sobre la totalitat dels projectes subvencionats, sense establir un percentatge mínim d'ajudes a controlar ni sobre el total d'ajudes concedides ni sobre el total pagat en la línia de subvenció.  
De manera complementària es realitzarà la comprovació material sobre un 25 % de les subvencions concedides, mitjançant la sol·licitud de fotografies georeferenciades dels instruments adquirits, en la data de la realització del control.  
  
Article 15. Criteris d'atorgament  
1. Les sol·licituds i els projectes es puntuaran fins a un màxim de 100 punts, i no podrà proposar-se com a beneficiari cap titular d'un projecte per al qual s'haja sol·licitat ajuda i que no arribe, com a mínim, als 50 punts.  
a) El projecte detallat d'adquisició de l'instrument o instruments es valorarà fins a un màxim de 60 punts. Si no s'arriba a 30 punts, la puntuació serà de 0 punts. Es tindran en compte els apartats següents:  
  
1r Característiques tècniques i qualitat dels instruments que s'han d'adquirir. Adequació a les necessitats del sol·licitant, segons el projecte presentat i a l'inventari existent. Es valorarà fins a un màxim de 25 punts.  
2n Capacitat organitzativa del sol·licitant segons la memòria d'activitats musicals i pedagògiques. Es valorarà fins a un màxim de 25 punts, segons el desglossament següent:  
Activitats de banda i orquestra, fins a un màxim de 9 punts.  
Activitats de banda i orquestra juvenil, fins a un màxim de 3 punts.  
  
Activitats corals, fins a un màxim d'1 punt.  
Cercaviles i desfilades/processons, fins a un màxim d'1 punt.  
Altres agrupacions instrumentals, fins a un màxim de 5 punts.  
Altres activitats com conferències, edició de CD, edició de llibres o grup de teatre, fins a un màxim de 3 punts.  
En cas que l'entitat sol·licitant desenvolupe activitats pedagògiques regulars, podrà obtindre fins a 2 punts addicionals.  
En cas que l'entitat sol·licitant desenvolupe activitats pedagògiques puntuals, podrà obtindre fins a 1 punt addicional.  
3r Incidència de l'entitat sol·licitant en el desenvolupament de l'entorn sociocultural. Es tindrà en consideració el nombre d'estudiants matriculats en les activitats pedagògiques dutes a terme per l'entitat sol·licitant en el curs anterior a cada convocatòria, en relació amb les circumstàncies socioculturals de la població on aquesta estiga situada. Es valorarà fins a un màxim de 10 punts.  
b) Estructura i adequació al territori, es valorarà fins a un màxim de 30 punts. Es tindran en compte els apartats següents:  
1r Nombre d'integrants de l'agrupació musical i antiguitat d'aquesta. Es valorarà fins a un màxim de 20 punts.  
En aquest sentit, segons el nombre d'integrants, es podran obtindre entre 2 i 10 punts quan l'agrupació tinga entre menys de 40 músics i més de 110.  
Per antiguitat, s'obtindran 0,5 punts per cada 10 anys d'existència, amb un màxim de 10 punts.  
2n Nombre d'habitants del municipi. Es valorarà entre 1 i 10 punts segons el nombre d'habitants del municipi on estiga situada l'agrupació, i tindran la puntuació màxima aquelles localitats de menys de 1.000 habitants i la mínima les de més de 100.000 habitants.  
  
c) El pressupost del projecte d'adquisició d'instruments presentat es valorarà entre 0 punts, per a aquelles adquisicions el pressupost de les quals siga inferior a 1.000 € i 10 punts, quan el pressupost siga de 10.000 € o més.  
  
Quadre resum  
  
Projecte d'adquisició d'instruments Màxim 60 punts  
(Mínim 30 punts)  
Característiques tècniques i adequació 25 punts   
Capacitat organitzativa 25 punts   
Incidència en el desenvolupament sociocultural 10 punts   
Adequació al territori 30 punts  
Nombre d'integrants i antiguitat 20 punts   
Nombre d'habitants 10 punts   
Pressupost 10 punts  
Total puntuació màxima 100 punts  
  
  
  
Article 16. Import de les ajudes  
1. En l'àmbit de les ajudes a l'adquisició d'instruments musicals, la quantia individualitzada màxima seran 10.000 euros.  
En tot cas, aquestes subvencions contribuiran al finançament parcial de l'adquisició dels instruments, que en cap cas podrà ser superior al 65 % dels costos subvencionables, sense comptar l'import de l'Impost sobre el Valor Afegit aplicable.  
2. Les convocatòries podran establir un límit en l'import mínim concedit, de manera que, si la quantitat que haja de percebre inicialment un sol·licitant es troba per davall d'aquest import mínim, aquest perdria el dret a ser beneficiari de l'ajuda. El romanent resultant passaria a repartir-se, proporcionalment, entre els beneficiaris.  
3. Si així s'estima convenient, cada convocatòria podrà limitar un nombre màxim d'ajudes per concedir.  
  
Article 17. Notificació i comunicació a la Comissió Europea  
1. Les ajudes que per l'import no suposen un falsejament de la competència que afecte els intercanvis comercials entre els estats membres podran acollir-se al règim de minimis, d'acord amb el que s'estableix en el Reglament (UE) 1407/2013, de la Comissió Europea, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DO L 215 de 07.07.2020), en cap cas podran superar l'import màxim total d'ajuda de minimis actualment establit en 200.000 euros durant un període de tres exercicis fiscals per a una mateixa empresa, ni individualment, ni com a resultat de l'acumulació amb altres ajudes de minimis concedides a la mateixa empresa.  
  
2. De conformitat amb l'article 5 del Reglament (UE) 1407/2013, de la Comissió Europea, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, de 24.12.2013), aquestes ajudes podran acumular-se amb:  
a) Altres ajudes de minimis concedides conformement al Reglament (UE) 360/2012 de la Comissió, fins al límit màxim establit en aquest últim reglament.  
b) Altres ajudes de minimis concedides conformement a altres reglaments de minimis fins al límit màxim de 200.000 € en tres exercicis fiscals.  
3. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira de la intensitat de l'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptada per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptada per la Comissió.  
4. A l'efecte de control dels límits anteriorment exposats, els sol·licitants hauran d'aportar juntament amb la sol·licitud, una declaració responsable d'ajudes en la qual s'indiquen totes les que tinguen concedides conforme a un règim expressament designat com de minimis, durant l'exercici fiscal en curs i els dos exercicis fiscals anteriors.  
  
5. Les ajudes que s'acullen al règim de minimis no requeriran ser notificades a la Comissió Europea; excepte en els casos que el Reglament especifica en l'article 1.1, entre els quals no es troben els sectors culturals.  
6. En conseqüència, les ajudes a l'adquisició d'instruments musicals s'acolliran al règim de minimis.  
  
Article 18. Infraccions i sancions  
1. El règim d'infraccions i sancions administratives aplicables serà l'establit en el títol IV de l'LGS, així com en els articles 173 a 177 de l'LHIS.  
2. La imposició de les sancions en matèria de subvencions s'efectuarà mitjançant un procediment administratiu en el qual, en tot cas, es donarà audiència a la persona beneficiària abans de dictar-se l'acord corresponent i serà tramitat d'acord amb el que es disposa en la legislació del procediment administratiu comú.  
3. Constitueix un supòsit de pèrdua del dret al cobrament de la subvenció i, si escau, de reintegrament d'aquesta, el fet que la quantitat concedida en concepte de subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de Memòria democràtica i per a la convivència de la Comunitat Valenciana.  
La realització d'alguna activitat de les enumerades en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, donarà lloc a la pèrdua del dret al cobrament de la subvenció o, si és el cas, al reintegrament de les quantitats percebudes.  
  
  
DISPOSICIÓ ADDICIONAL  
  
Única. Entrada en vigor  
L'aprovació d'aquesta ordre no té incidència pressupostària, sense perjudici de les possibles convocatòries que puguen resoldre's conforme amb la consignació pressupostària que s'establisca en l'exercici corresponent.  
  
  
DISPOSICIÓ FINAL  
  
Única. Eficàcia de la present ordre  
La present ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 24 de maig de 2023  
  
La consellera d'Educació, Cultura i Esport  
RAQUEL TAMARIT IRANZO